'Hierdie plaasjapie wil skelms vasvat' | News24
'Hierdie plaasjapie wil skelms vasvat'
Genl.maj. Thembisile Patekile, die Mountweg-polisiegebied se nuwe bevelvoerder. Photo:Cara-Lee Dorfling
DIE bendes en hul dwelms se dae in Port Elizabeth is getel, sê genl.maj. Thembisile Patekile, die Mountweg-polisiegebied se nuwe bevelvoerder, wat na homself as 'n plaasjapie verwys gegewe sy herkoms as veewagter van Port St. Johns in die Oos-Kaap.
"As kind is ek geleer om voor skool die mielielande te ploeg, dan skool te gaan, en daarna moet ek die vee bymekaarmaak en huiswerk doen. Dit is die soort dissipline wat die grondslag vir my menswees gelê het," sê Patekile.
Hy het Maandag die leisels oorgeneem by genl.maj. Funeka Siganga wat na Queenstown verplaas is.
Patekile het sy polisie-loopbaan meer as 32 jaar gelede in KwaNobuhle, net buite Uitenhage, begin.
Dit was tydens sy tweede besoek aan die naaste dorp van hul nedersetting in Port St. Johns waar hy die eerste keer 'n polisielid gesien het.
"Daardie polisielid was klein en maer. Hy het mense met respek hanteer en almal het vir hom ge-luister. Dit het vir my na 'n eerbare werk gelyk en ek het toe al geweet ek sal eendag by die polisie aansluit," sê Patekile, wat verder gestudeer het en 'n gekwalifiseerde advokaat is.
Hy sê hy gaan ook verseker dat dissipline hoog op die polisie in Port Elizabeth se lys van prioriteite is wanneer hulle die berugte bendes en hul dwelms uitroei.
"Dwelms en bendes hou veral verband met huisrooftogte en as ons dié misdaadstrukture kan afbreek, het ons die helfte van die oorlog teen misdaad in die stad gewen," sê Patekile.
Hoewel hy tussen 2014 en 2016 die Wes-Kaap se adjunk-provinsiale polisie-kommissaris en vir 'n jaar die waarnemende provinsiale polisiekommissaris was, is hy bewus van die voortslepende bendegeweld en moorde in die stad.
"Die noordelike gebied en die sinnelose skietvoorvalle is 'n probleem. Die probleem lê grootliks by die jeug. Ons arresteer meestal jong mense. Ons sal begin fokus op 'n program wat die jeug besig en weg van bendes hou."
Sy volgende plan is om faktore wat misdaad aanwakker, soos onwettige tavernes, hok te slaan. "Onwettige tavernes sal toegemaak word, want gesinsgeweld en verkragtings is die nagevolg van drank- en dwelmmisbruik."
Patekile hoop ook om beter betrekkinge met plaaslike buurtwagte en sakelui te hê sodat die gemeenskap en polisie saam kan werk om misdaad te bekamp.
"Ons fokus is om lewens te red, maar my vernaamste funksie sal wees om veel beter misdaadvoorkomingsplanne in te stel. Dit kan ons net met bewusmaking en die hulp van ons vennote doen," sê Patekile.
Hy beskou homself as 'n spesialis in operasies en waarsku dat meer gespesialiseerde klopjagte in die stad uitgevoer sal word.